CELEX: 32010R0670
Language: mt
Date: 2010-07-13
Title: Regolament tal-Kunsill (UE) Nru 670/2010 tat- 13 ta’ Lulju 2010 li jemenda r-Regolament (KE) Nru 974/98 fir-rigward tal-introduzzjoni tal-euro fl-Estonja

28.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 196/1
            
         REGOLAMENT TAL-KUNSILL (UE) Nru 670/2010
   tat-13 ta’ Lulju 2010
   li jemenda r-Regolament (KE) Nru 974/98 fir-rigward tal-introduzzjoni tal-euro fl-Estonja
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea (“it-Trattat”), u b’mod partikolari l-Artikolu 140(3) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-opinjoni tal-Bank Ċentrali Ewropew,
   Billi:
   
               (1)
            
            
               Ir-Regolament tal-Kunsill (KE) Nru 974/98 tat-3 ta’ Mejju 1998 dwar l-introduzzjoni tal-euro (1) jipprovdi għas-sostituzzjoni bl-euro għall-muniti tal-Istati Membri li ssodisfaw il-kondizzjonijiet meħtieġa għall-adozzjoni tal-euro fiż-żmien meta l-Komunità daħlet fit-tielet stadju tal-unjoni ekonomika u monetarja.
            
         
               (2)
            
            
               Ir-Regolament tal-Kunsill (KE) Nru 2596/2000 (2) emenda r-Regolament (KE) Nru 974/98 biex jipprovdi għas-sostituzzjoni tal-munita tal-Greċja bl-euro.
            
         
               (3)
            
            
               Ir-Regolament tal-Kunsill (KE) Nru 2169/2005 (3) emenda r-Regolament (KE) Nru 974/98 biex iħejji għal introduzzjonijiet sussegwenti tal-euro fl-Istati Membri li għadhom ma adottawx l-euro bħala l-munita unika.
            
         
               (4)
            
            
               Ir-Regolament tal-Kunsill (KE) Nru 1647/2006 (4) emenda r-Regolament (KE) Nru 974/98 biex jipprovdi għas-sostituzzjoni tal-munita tas-Slovenja bl-euro.
            
         
               (5)
            
            
               Ir-Regolament tal-Kunsill (KE) Nru 835/2007 (5) emenda r-Regolament (KE) Nru 974/98 biex jipprovdi għas-sostituzzjoni tal-munita ta’ Ċipru bl-euro.
            
         
               (6)
            
            
               Ir-Regolament tal-Kunsill (KE) Nru 836/2007 (6) emenda r-Regolament (KE) Nru 974/98 biex jipprovdi għas-sostituzzjoni tal-munita ta’ Malta bl-euro.
            
         
               (7)
            
            
               Ir-Regolament tal-Kunsill (KE) Nru 693/2008 (7) emenda r-Regolament (KE) Nru 974/98 biex jipprovdi għas-sostituzzjoni tal-munita tas-Slovakkja bl-euro.
            
         
               (8)
            
            
               F’konformità mal-Artikolu 4 tal-Att ta’ Adeżjoni tal-2003, l-Estonja hija Stat Membru b’deroga kif iddefinit fl-Artikolu 139(1) tat-Trattat.
            
         
               (9)
            
            
               Skont id-Deċiżjoni tal-Kunsill 2010/416/UE tat-13 ta’ Lulju 2010 bi qbil mal-Artikolu 140(2) tat-Trattat dwar l-adozzjoni mill-Estonja tal-euro fl-1 ta’ Jannar 2011 (8), l-Estonja tissodisfa l-kondizzjonijiet meħtieġa għall-adozzjoni tal-euro u d-deroga favur l-Estonja għandha titħassar b’effett mill-1 ta’ Jannar 2011.
            
         
               (10)
            
            
               L-introduzzjoni tal-euro fl-Estonja teħtieġ l-estensjoni għall-Estonja tad-dispożizzjonijiet eżistenti dwar l-introduzzjoni tal-euro stipulati fir-Regolament (KE) Nru 974/98.
            
         
               (11)
            
            
               Il-pjan ta’ bidla tal-Estonja jispeċifika li n-noti bankarji u l-muniti tal-euro għandhom isiru valuta legali f’dak l-Istat Membru fil-ġurnata tal-introduzzjoni tal-euro bħala l-munita tiegħu. Għaldaqstant, id-data tal-adozzjoni tal-euro u d-data tal-bidla tal-flus kontanti għandha tkun l-1 ta’ Jannar 2011. Ma għandu japplika l-ebda perijodu ta’ “tneħħija gradwali”.
            
         
               (12)
            
            
               Ir-Regolament (KE) Nru 974/98 għandu għalhekk jiġi emendat kif meħtieġ,
            
         ADOTTA DAN IR-REGOLAMENT:
   Artikolu 1
   L-Anness tar-Regolament (KE) Nru 974/98 għandu jiġi emendat f’konformità mal-Anness għal dan ir-Regolament.
   Artikolu 2
   Dan ir-Regolament għandu jidħol fis-seħħ fl-1 ta’ Jannar 2011.
   
      Dan ir-Regolament għandu jorbot fl-intier tiegħu u japplika direttament fl-Istati Membri f’konformità mat-Trattati.
      Magħmul fi Brussell, it-13 ta’ Lulju 2010.
      
         
            Għall-Kunsill
         
         
            Il-President
         
         D. REYNDERS
      
   
   
      (1)  ĠU L 139, 11.5.1998, p. 1.
   
      (2)  ĠU L 300, 29.11.2000, p. 2.
   
      (3)  ĠU L 346, 29.12.2005, p. 1.
   
      (4)  ĠU L 309, 9.11.2006, p. 2.
   
      (5)  ĠU L 186, 18.7.2007, p. 1.
   
      (6)  ĠU L 186, 18.7.2007, p. 3.
   
      (7)  ĠU L 195, 24.7.2008, p. 1.
   
      (8)  Ara paġna 24 ta’ dan il-ĠU.
   
      ANNESS
      Fl-Anness tar-Regolament (KE) Nru 974/98, il-linja li jmiss tidħol bejn l-annotazzjoni għall-Ġermanja u l-Greċja.
      
         
                     Stat Membru
                  
                  
                     Data tal-adozzjoni tal-euro
                  
                  
                     Data tal-bidla tal-flus kontanti
                  
                  
                     Stat Membru b’perijodu ta’ “tneħħija gradwali”
                  
               
                      
                  
               
                     “L-Estonja
                  
                  
                     L-1 ta’ Jannar 2011
                  
                  
                     L-1 ta’ Jannar 2011
                  
                  
                     Le”